MONO บวกแรง 3 วันติด รับทีวีดิจิตอลฟื้นตัว โบรกฯ การันตี Q2 เทิร์นอะราวด์
MONO บวกแรง 3 วันติด ล่าสุด ณ เวลา 15.54 น. ราคาอยู่ที่ 2.64 บาท บวก 0.10 บาท หรือ 3.94% สูงสุด 2.64 บาท ต่ำสุด 2.52 บาท ด้วยมูลค่าซื้อขาย 45.18 ล้านบาท ด้าน บล.โนมูระฯ ให้เป้า 2.74 บาท มอง Q2/59 Turnaround 
26 พ.ค. 2559

ผู้สื่อข่าวรายงานว่า ราคาหุ้นบริษัท โมโน เทคโนโลยี จำกัด (มหาชน) หรือ MONO ณ เวลา 15.54 น. ราคาอยู่ที่ 2.64บาท บวก 0.10 บาท หรือ 3.94% สูงสุด 2.64 บาท ต่ำสุด 2.52 บาท ด้วยมูลค่าซื้อขาย 45.18 ล้านบาท ขณะที่ดัชนีตลาดหุ้นไทยโดยรวมบวก 0.36%
 
ด้านบริษัทหลักทรัพย์ โนมูระ พัฒนสิน จำกัด (มหาชน) หรือ CNS ระบุในบทวิเคราะห์ว่า MONO รายงานผลประกอบการไตรมาส 1/59 ขาดทุนสุทธิ เพิ่มขึ้นจากไตรมาส 1/58 อย่างไรก็ตามหากไม่รวมผลกระทบจากวิธีการบันทึกค่าไลเซ่นส์ใหม่ ผลประกอบการในงวดไตรมาส1/59 จะอยู่ที่ 67 ล้านบาท ดีขึ้นจากไตรมาส 1/58 ที่ 68.10 ล้านบาท โดยหลักมาจากรายได้ที่เติบโต 2.5% จากช่วงเดียวกันกับปีก่อน
ขณะที่โมเดลธุรกิจใหม่ Output Deals การันตีหนังดีในมืออย่างน้อย 3-5 ปี จากการทำสัญญาระยะยาว กับเจ้าตลาดระดับโลก อาทิ Universal Studio, Paramount Pictures และ Warner Bros ประกอบกับการเพิ่มความหลากหลายของช่อง รวมไปถึงการทำซีรีย์ (Thai Series) เริ่มฉายแววสำเร็จ เห็นได้จากฐาน TV Rating ที่เร่งตัวขึ้นอย่างโดดเด่นจากช่วงปลายปี 2558 ที่ 0.4 มาอยู่ที่ 0.53 ทำให้บริษัทสามารถปรับค่าโฆษณาขึ้นมาอยู่ที่ระดับ 18,000 บาท/นาที จากไตรมาส 4/58 ที่ 15,000 บาท/นาที ส่งผลให้รายได้จากธุรกิจในเดือน มี.ค.-เม.ย.ใกล้จะถึงจุดคุ้มทุน ที่ 100 ล้านบาท/เดือน
นอกจากนี้เริ่มเห็นแนวโน้มการควบคุมค่าใช้จ่ายที่ดีมากขึ้นหลัง MONO29 เริ่มเป็นที่รู้จักอย่างกว้างขวาง บริษัทก็ตัดงบโฆษณาตามสื่อ นสพ. และบิลบอร์ดต่างๆลง ทำให้สัดส่วน SG&amp;A to Sales ลดลงจากช่วงเดียวกันของปีก่อนที่ 42% มาอยู่ที่ 29% ส่งผลให้สัดส่วน COGS &amp; SG&amp;A เมื่อเทียบกับยอดขาย ลดลงจากไตรมาส 1/58 ที่ 118% มาอยู่ที่ 109% และด้วยแนวโน้มรายได้ที่ยังคงเติบโตในช่วง 1-15 พ.ค. ทำให้มีโอกาสสูงที่จะเห็นการพลิกกลับมาเป็นบวกของผลประกอบการในงวดไตรมาส 2/59 โดยคาดว่าจะเป็นไตรมาสแรกหลังขาดทุนติดต่อกันมา 6 ไตรมาส 
อย่างไรก็ตามถึงแม้ว่าประมาณการปี 2559 จะมี Downside จากค่าใช้จ่ายทางบัญชี แต่ด้วยทิศทางผลประกอบการไตรมาส 2/59 คาดว่าจะมีแนวโน้มพลิกกลับมาเป็นกำไรเป็นไตรมาสแรกหลังขาดทุนติดต่อกันมาเป็นเวลา 6 ไตรมาส ทำให้คาดว่าราคาหุ้นจะตอบรับในเชิงบวกเป็นภาพของการฟื้นตัว จึงยังคงคำแนะนำ “Neutral” ด้วยมูลค่าเหมาะสมเดิมที่ 2.74 บาท/หุ้น